Standard

Među pojedinim djelatnostima pak najveće su neto plaće u rudarstvu i vađenju, za 57 posto veće od prosjeka koji je za 850 tisuća radnika kod 104,4 tisuće poduzetnika lani iznosio 4.878 kuna, pokazuju u ponedjeljak objavljeni podaci Financijske agencije iz godišnjih financijskih izvješća obveznika poreza na dobit, bez banaka i osiguravajućih društava.



Po oblicima vlasništva, kao i proteklih godina, za svoj je rad 652,3 tisuće zaposlenih kod 102 tisuće poduzetnika u privatnom sektoru, primalo manje prosječne mjesečne neto plaće od prosjeka gospodarstva. Tako su zaposlenima u privatnom sektoru lani obračunate prosječne mjesečne neto plaće u iznosu od 4.529 kuna, što je 7,2 posto manje od prosjeka svih poduzetnika.



Zaposlenima kod 878 poduzetnika u državnom vlasništvu, kojih je u 2014. godini bilo 101,6 tisuća, obračunane su najveće prosječne mjesečne plaće, u iznosu od 6.234 kune, što je 28 posto više od prosjeka svih poduzetnika.



Kod poduzetnika u mješovitom vlasništvu, njih 533 sa 74,5 tisuće radnika, prosječna je mjesečna neto plaća iznosila 6.106 kuna.



Zaposlenima kod velikih poduzetnika obveznika poreza na dobit, bez banaka i osiguravajućih društava, kod njih 354 sa 262,6 tisuća zaposlenih, kao i proteklih godina obračunate su najveće prosječne mjesečne neto plaće. Tako su u 2014. godini prosječne mjesečne neto plaće kod velikih poduzetnika iznosile 5.987 kuna, što je gotovo 23 posto više od prosjeka svih poduzetnika, od 4.878 kuna.



Najmanje obračunate prosječne mjesečne neto plaće bile su kod malih poduzetnika, kojih je ukupno oko 103 tisuće sa 422 tisuće zaposlenih, u iznosu od 4.063 kuna, što je za 16,7 posto manje od prosjeka.



Prosječne mjesečne neto plaće u 2014. godini kod srednjih poduzetnika bile su 5.240 kuna ili 7,4 posto više od prosjeka svih poduzetnika. Podatak se odnosi na 1.221 srednjeg poduzetnika s 145 tisuća radnika.



Po pojedinim djelatnostima, tradicionalno najveće plaće ostvaruju zaposleni u rudarstvu i vađenju, od 7.652 kune.



Po visini prosječne mjesečne neto plaće u 2014. slijede zaposleni kod poduzetnika u opskrbi električnom energijom, plinom, parom i poslovima klimatizacije s 7.577 kuna, potom u djelatnostima informacije i komunikacije 7.117 kuna, financijskim djelatnostima (bez banaka i osiguravajućih društava) 6.425 kuna te u poslovanju s nekretninama 5.781 kuna.